SKRIFTLIG FORESPØRGSEL P-0441/00

af Hiltrud Breyer (Verts/ALE) til Kommissionen

(11. februar 2000)

Om: Udkast til nye fællesskabsrammebestemmelser for statsstøtte til miljøbeskyttelse

Kommissionens tjenestegrene drøfter for øjeblikket efter aftale med medlemsstaterne et vigtigt dokument: Fællesskabsrammebestemmelser for statsstøtte til miljøbeskyttelse, som skal træde i kraft i juli 2000. Bestemmelserne er vigtige for forvaltningen af statsstøtten på miljøområdet, eksempelvis medlemsstaternes støtte til vedvarende energi.

1. Efter hvilke hovedkriterier bedømmer Kommissionen statsstøtte til miljøbeskyttelse?

2. Hvilket synspunkt ligger til grund for de bestemmelser, efter hvilke der ydes støtte til vedvarende energi?

3. Hvad vil Kommissionen gøre for at vejlede Europa-Parlamentet og miljøorganisationerne, inden den træffer afgørelse i dette vigtige spørgsmål?

4. Hvordan vil den transparens og det samarbejde med Europa-Parlamentet, som Kommissionens formand, Romano Prodi, har givet tilsagn om, blive sikret, inden bestemmelserne vedtages?

Svar afgivet på Kommissionens vegne af Mario Monti

(15. marts 2000)

1. I overensstemmelse med bestemmelserne i EF-traktatens artikel 6 (tidligere artikel 3c) skal Kommissionen sørge for, at miljøbeskyttelseskrav integreres i udformningen af og gennemførelsen af Fællesskabets politikker og aktioner. For at sikre en bedre miljøbeskyttelse på lang sigt er det i den forbindelse Kommissionens opfattelse, at EF's politik skal bygge på princippet om, at forureneren betaler. Anvendelsen af dette princip er den bedste måde, hvorpå man kan motivere alle borgere til at bidrage til miljøbeskyttelsen. Ydelse af statsstøtte er generelt i modstrid med dette princip, idet man fritager virksomhederne for at afholde de omkostninger, de pådrager sig i miljømæssig henseende. Kommissionen

finder, at ydelse af statsstøtte i en miljøsammenhæng kan virke mod hensigten på lang sigt. Støtten skal således begrænses til situationer, hvor den virkelig bidrager til en mærkbar forbedring af miljøet, og hvor den gør det muligt for virksomhederne at tilpasse sig nye forhold, især af skattemæssig art. Disse bestemmelser vil blive udmøntet i de nye rammebestemmelser for statsstøtte til miljøbeskyttelse, som er ved at blive udarbejdet, og som skulle kunne anvendes fra den 1. januar 2000.

2. Kommissionen opmuntrer til anvendelse og udvikling af vedvarende energi. Kommissionen er klar over, at denne form for energi stadig i visse tilfælde er ugunstigt stillet på grund af de højere produktionsomkostninger i forhold til traditionel energi. Kommissionen finder derfor, at midlertidig støtte til denne form for energi kan forsvares. Støtten må imidlertid ikke være permanent. Virksomhederne skal gradvis tilpasse sig markedsvilkårene.

3. og 4. Kommissionen er ved at udarbejde et udkast til nye EF-rammebestemmelser for miljøstøtte. Dette udkast vil blive gennemgået af medlemsstaternes eksperter på møder i et rådgivende udvalg, hvorefter det vil blive vedtaget af Kommissionen. Kommissionen konsulterer ikke direkte miljøorganisationerne, men de konsulteres normalt uformelt af repræsentanterne for medlemsstaterne, som deltager i det rådgivende udvalg, og som skal give en udtalelse til Kommissionen. Miljøorganisationernes synspunkt kommer derfor indirekte til Kommissionens kendskab.

Hvad Parlamentet angår er der i proceduren ikke forudset nogen konsultation forud for vedtagelsen af EF-rammebestemmelserne for statsstøtte. Det kommissionsmedlem, der er ansvarlig for konkurrencespørgsmål, tillægger det imidlertid stor betydning, at Parlamentet jævnligt holdes underrettet om Kommissionens arbejde. Dette spørgsmål bør derfor tages op på et kommende møde.